INDOKOLÁS

1. A JAVASLAT HÁTTERE

A 2006/126/EK európai parlamenti és tanácsi irányelv („a vezetői engedélyekről szóló irányelv”) módosítására irányuló javaslat a közúti közlekedésben használt menetíró készülékekről szóló 3821/85/EGK tanácsi rendelet („a menetíró készülékekről szóló rendelet”) és az 561/2006/EK európai parlamenti és tanácsi rendelet módosításáról szóló európai parlamenti és tanácsi rendeletre tett, a Bizottság által 2011. július 19-én elfogadott javaslatot[1] követi. A két javaslat olyan jogszabálycsomagot alkot, melynek célja, hogy a menetíró készülékek műszaki szempontú fejlesztése és hatékonyságának növelése révén jobban érvényesítse a közúti szállításra vonatkozó szociális szabályokat, valamint csökkentse a csalást és az adminisztratív terheket.

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK

Az érdekelt felekkel folytatott konzultáció és a menetíró készülékekről szóló rendelet módosítása érdekében elvégzett hatásvizsgálat során kristályosodott ki, hogy a járművezetői kártyának a vezetői engedéllyel történő egyesítése megoldásként szolgálna a csalási lehetőségek csökkentésére, és ezzel egyidejűleg a költségek hosszú távú csökkentésére (mivel két okmány helyett csak egy okmány kiállítására és megszerzésére volna csak szükség). Az érdekelt felekkel folytatott konzultáció és a hatásvizsgálat[2] eredményei már közzétételre kerültek.

Mind a vezetői engedély, mind pedig a járművezetői kártya hitelkártya-formátumú, és nagyon hasonló információkat tartalmaznak (a vezető adatai, fényképe stb.). A vezetői engedélyről szóló irányelv már lehetőséget biztosít mikrocsip beépítésére a járművezetői engedély egységesített formátumában. Ezenkívül mindkét kártya érvényességi ideje öt évre korlátozódik, mivel a vezetői engedélyekről szóló irányelv előírja, hogy 2013. január 19-től a teherautó-, illetve a buszvezetői engedély érvényessége öt év lesz.

A kártyák egyesítéséhez tehát nincs szükség a jelenlegi tachográf-kártyák érvényességi idejének megváltoztatására, így az lejáratukat nem érinti (mivel a vezetőiengedély-kártyáktól eltérően napi szinten kerülnek kezelésre). A járművezetői kártya egyesítése a vezetői engedéllyel megkönnyítené a közúti ellenőrzés során azon vezetők felkutatását, akik nem saját kártyájukat használják, vagy két kártyát is használnak. A vezetők továbbá jobban tartózkodnának attól, hogy vezetői engedélyüket a menetíró készülékek rendszerének kijátszása céljából más vezetőnek átengedjék.

A hatástanulmány következtetése szerint a járművezetői kártya egyesítése a vezetői engedéllyel évente mintegy 100 millió euróval csökkentené az adminisztratív terheket.

3. A JAVASLAT JOGI ELEMEI

A 3821/85/EGK tanácsi rendelet módosítására irányuló javaslat 27. cikke úgy rendelkezik, hogy 2018. január 18-ig a járművezetői kártyák kiállítására a menetíró készülékekre vonatkozó rendelet előírásaival összhangban kerül sor. Arról is rendelkezik, hogy 2018. január 19-től a járművezetői kártyákat egyesíteni kell a vezetői engedélyekkel, és azokat a 2006/126/EK rendelet rendelkezései szerint kell kiállítani, megújítani, cserélni és pótolni.

A járművezetői kártyáknak a vezetői engedélyekkel való felváltásának e fokozatos folyamata szükségessé teszi a vezetői engedélyekről szóló irányelv módosítását annak érdekében, hogy jogi szempontból rendezett legyen a két funkció egy dokumentumban való egyesítése.

A járművezetői kártyák jelenleg típus-jóváhagyási eljárás alatt állnak, kiegészítésképpen a vezetői engedélyekre vonatkozó eljárásokhoz. 2018. január 19-től a hivatásos gépkocsivezetők számára kiállított, és ezért a járművezetői kártya funkcióit is tartalmazó vezetői engedélyre vonatkozó típusjóváhagyásnak eleget kell tennie a mikrocsipre érvényes, a jelen irányelvvel összhangban meghatározott követelményeknek, és valamennyi, a 3821/85/EGK tanácsi rendeletben említett további követelménynek, például az interoperabilitásra és a logikai funkciókra vonatkozó vizsgálatoknak. A típusjóváhagyással kapcsolatos intézkedések végrehajtásakor azonban a párhuzamos vizsgálatokat el kell kerülni.

A javaslat a magánszemélyeknek szóló vezetői engedélyeket nem érinti, csak azokra a hivatásos gépjárművezetőkre vonatkozik, akik a vezetési és pihenőidőre vonatkozó szabályok hatálya alatt állnak, és menetíró készüléket használnak. 2018. január 19-től kezdve valamennyi új vezetői engedély vagy járművezetői kártya egységes okmányként kerül kiadásra.

4. KÖLTSÉGVETÉSI HATÁSOK

A javaslatnak nincs hatása az EU költségvetésére.

2011/0327 (COD)

Javaslat

AZ EURÓPAI PARLAMENT ÉS A TANÁCS IRÁNYELVE

a 2006/126/EK európai parlamenti és tanácsi irányelvnek a járművezetői kártya funkcióit tartalmazó vezetői engedély tekintetében történő módosításáról

(EGT-vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 91. cikkére,

tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően,

tekintettel az Európai Gazdasági és Szociális Bizottság véleményére[3],

tekintettel a Régiók Bizottságának véleményére[4],

rendes jogalkotási eljárás keretében,

mivel:

1. A tapasztalatok szerint a vezetői engedélyekkel összefüggő csalás és visszaélés kevésbé gyakran fordul elő, mint a járművezetői kártyák esetében, amelyeket a közúti közlekedésben használt menetíró készülékekről szóló, 1985. december 20-i 3821/85/EGK tanácsi rendelettel[5] összhangban a közúti személyszállításra és árufuvarozásra használt járművekbe beépített menetíró készülékben használnak. A menetíró készülék ezért megbízhatóbban működne, ha a járművezetői kártya és a vezetői engedély egyesítésre kerülne. Ez az egyesítés csökkentené a járművezetők adminisztratív terheit is, akiknek ezután nem kellene két különböző dokumentumot kérelmezni és maguknál tartani.

2. A vezetői engedélyek és a járművezetői kártyák külalakja és adatmezői csaknem azonosak. Az egyetlen lényeges különbség, hogy a járművezetői kártyáknak mikrocsipet kell tartalmazniuk, míg a vezetői engedélyek esetében a mikrocsip beépítése fakultatív. Következésképpen a két dokumentum egyesítése technikai szempontból könnyen megvalósítható.

3. A dokumentumok egyesítése nem érinti a vezetői engedély és a járművezetői kártya megszerzésének hatósági engedélyezéséből fakadó jogokat és kötelezettségeket.

4. A járművezetői kártyák jelenleg típus-jóváhagyási eljárás alatt állnak, kiegészítésképpen a vezetői engedélyekre vonatkozó eljárásokhoz. 2018. január 19-től a hivatásos gépkocsivezetők számára kiállított, a járművezetői kártya funkcióit is tartalmazó vezetői engedélyekbe beépített mikrocsip típus-jóváhagyási engedélynek nemcsak a 2006/126/EK irányelvnek az adathordozót tartalmazó vezetői engedélyek tekintetében történő végrehajtásáról szóló XXXX/XXXX bizottsági rendelet előírásainak, de a 3821/85/EGK rendeletben meghatározott valamennyi vonatkozó előírásnak is meg kell felelnie.

5. A vezetői engedélyekről szóló, 2006. december 20-i 2006/126/EK európai parlamenti és tanácsi irányelvet[6] ennek megfelelően módosítani kell,

ELFOGADTÁK EZT AZ IRÁNYELVET:

1. cikk

A 2006/126/EK irányelv a következőképpen módosul:

(1) Az 1. cikk a következő (5) bekezdéssel egészül ki:

„5. 2018. január 19-től valamennyi, a 7a. cikkel összhangban kiállított vezetői engedélynek mikrocsipet kell tartalmaznia.

A mikrocsipnek meg kell felelnie az e cikk (2) és (3) bekezdésében meghatározott követelményeknek, beleértve különösen a (2) bekezdés értelmében elfogadott intézkedéseket. A mikrocsipnek tartalmaznia kell továbbá valamennyi, a 3821/85/EGK rendelet I. B. melléklete IV. szakaszának 5.2. pontjában említett azonosítási adatokat.

A 7a. cikkel összhangban kiállított vezetői engedélynek a típusjóváhagyás tekintetében meg kell felelnie a 3821/85/EGK rendelet I. B. mellékletének [III. fejezetében] található követelményeknek. A típusjóváhagyásról szóló információt a járművezetői kártya céljaira szóló alkalmazás mikrocsipjében kell tárolni.”

(2) A szöveg a következő 7a., 7b. és 7c. cikkel egészül ki:

„7a. cikk

A járművezetői kártyával egyesített vezetői engedély

1. 2018. január 19-től az 561/2006/EK európai parlamenti és tanácsi rendelet[7] értelmében az áru- és személyszállításban alkalmazott gépjárművezető részére szóló vezetői engedély kiállításakor, pótlásakor, megújításakor vagy cseréjekor a tagállamoknak olyan vezetői engedélyt kell kibocsátaniuk, amely tartalmazza az ahhoz szükséges funkciókat, hogy a vezetői engedélyt a 3821/85/EGK rendelet értelmében vett járművezetői kártyaként is használni lehessen.

2. A járművezetői kártya funkcióival rendelkező vezetői engedélyt a kérelemnek az illetékes hatósághoz való beérkezésétől számított egy hónapon belül állítják ki.

3. A járművezetői kártya funkcióival rendelkező vezetői engedély kiállításakor a tagállamoknak a vezetői engedélyen fel kell tüntetniük az I. mellékletben található harmonizált európai uniós kódot.

4. A járművezető nem rendelkezhet egyidejűleg a 3821/85/EGK rendelet alapján kiállított járművezetői kártyával és a járművezetői kártya funkcióit tartalmazó vezetői engedéllyel. Ha a járművezető részére a járművezetői kártya funkcióit tartalmazó vezetői engedélyt állítanak ki, a járművezetőnek mind korábbi vezetői engedélyét, mind korábbi járművezetői kártyáját be kell szolgáltatnia a kiállító hatóságnak.

5. Ha az okmányt kiállító tagállamtól eltérő tagállam egy, a járművezetői kártya funkcióit tartalmazó vezetői engedélyt visszavon vagy felfüggeszt, a vezetői engedélyt indokolással együtt visszaküldi a kiállító tagállam hatóságainak.”

„7b. cikk

A járművezetői kártyával egyesített vezetői engedély megújítása

6. Ha egy járművezető meg kívánja újítani a járművezetői kártya funkcióival rendelkező vezetői engedélyét, akkor legkésőbb 15 munkanappal a kártya lejáratának napja előtt a szokásos tartózkodási helye szerinti tagállam illetékes hatóságához kell fordulnia.

7. Ha olyan, a járművezetői kártya funkcióit tartalmazó vezetői engedély megújítását kérelmezik, amelynek lejárati időpontja közeleg, az illetékes hatóság a lejárat időpontja előtt új vezetői engedélyt biztosít, amennyiben a kérelmet az (1) bekezdésben megállapított határidőn belül benyújtották.”

„7c. cikk

Az ellopott, elveszett vagy hibás járművezetői kártyával egyesített vezetői engedély

8. A tagállamok legalább a járművezetői kártya funkcióit tartalmazó vezetői engedélyek érvényességi idejének megfelelő ideig nyilvántartást vezetnek a kiadott, ellopott, elveszett vagy hibás járművezetői kártya funkcióit tartalmazó vezetői engedélyekről.

9. A járművezetői kártya funkcióit tartalmazó vezetői engedélyek eltulajdonításáról hivatalos bejelentést kell tenni azon tagállam illetékes hatóságánál, amelynek területén a lopás történt.

10. A járművezetői kártya funkcióit tartalmazó vezetői engedély elvesztését hivatalosan be kell jelenteni az engedélyt kiállító tagállam illetékes hatóságainál, valamint – ha az előbbiekkel nem azonosak – a szokásos tartózkodási hely szerinti tagállam illetékes hatóságainál.

11. Ha járművezetői kártya funkcióit tartalmazó vezetői engedély megsérül, hibásan működik, elveszik vagy ellopják, akkor a járművezetőnek az okmánycsere ügyében hét naptári napon belül a szokásos tartózkodási helye szerinti tagállam illetékes hatóságához kell fordulnia. Ezek a hatóságok az erre irányuló részletes kérelem kézhezvételének időpontjától számított öt munkanapon belül okmánycserét biztosítanak.”

(3) Az I. melléklet 3. pontja a 96. kód után a következő európai uniós kóddal egészül ki:

'97. A járművezetői kártya funkcióit tartalmazó vezetői engedély …-ig [pl. 97(01.01.18)].”

2. cikk

1. A tagállamok legkésőbb [2 évvel a hatálybalépés után]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottság számára.

Ezeket a rendelkezéseket 2018. január 19-től kezdődően kell alkalmazni.

A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

2. A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt

Az Európai Parlament részéről a Tanács részéről

Az elnök az elnök

[1] COM(2011) 451 végleges.

[2] Lásd a hatásvizsgálatot, SEC (2011) 948.

[3] HL C […], […], […] o.

[4] HL C […], […], […] o.

[5] HL L 370., 1985.12.31., 8. o.

[6] HL L 403., 2006.12.30., 18. o.

[7] HL L 102., 2006.4.11., 1. o.